Toshkent toʻqimachilik va yengil sanoat instituti huzurida Koreya Respublikasi Hukumatining begʻaraz koʻmagini jalb etgan holda Oʻquv-amaliy toʻqimachilik texnoparkini tashkil etish chora-tadbirlari toʻgʻrisida
(resolution, 2020-07-09)

Toʻqimachilik va yengil sanoat uchun yuqori malakali kadrlar tayyorlash tizimini tubdan yaxshilash, uning jahon standartlari darajasida zamonaviy rivojlanish talablariga mos kelishini taʼminlash, tarmoq muhandis-texnik xodimlarini tayyorlash va malakasini oshirishni takomillashtirish, shuningdek, Koreya Respublikasi bilan hamkorlikni yanada kengaytirish maqsadida: 1. Quyidagilar maʼlumot uchun qabul qilinsin: Oʻzbekiston Respublikasi Tashqi iqtisodiy aloqalar, investitsiyalar va savdo vazirligi bilan Koreya Respublikasi savdo, sanoat va energetika vazirligi oʻrtasida oʻzaro anglashuv toʻgʻrisida imzolangan memorandumga muvofiq Toshkent toʻqimachilik va yengil sanoat instituti huzurida (keyingi oʻrinlarda — TTESI) Oʻzbek-Koreya Oʻquv-amaliy toʻqimachilik texnoparki (keyingi oʻrinlarda — texnopark) barpo etish loyihasi amalga oshirilmoqda; texnoparkni barpo etish loyihasini amalga oshirish uchun Koreya Respublikasi Hukumatining ekvivalenti 15,0 million AQSh dollariga teng texnik koʻmagi mablagʻlari (granti) jalb etilmoqda; texnopark Toshkent shahar, Yakkasaroy tumani, Bobur koʻchasi, 30-uyda joylashtiriladi; Koreya tomonining tavsiyanomasini eʼtiborga olgan holda texnopark qurilishini hamda uni zarur ilmiy-laboratoriya uskunalari, priborlar, mebel va tashkiliy texnika bilan jihozlashni nihoyasiga yetkazish 2018-yilga belgilangan. 2. Quyidagilar texnopark faoliyatining asosiy vazifalari va yoʻnalishlari etib belgilansin: talabalar va yosh olimlarni Koreya texnologiyalarni rivojlantirish instituti, Koreya sanoat texnologiyalari instituti va boshqa institutlar oʻqituvchilari hamda tadqiqotchi olimlarining ishtirokida maʼruzalar, seminarlar va amaliy mashgʻulotlar oʻtkazish yoʻli bilan toʻqimachilik, tikuv-trikotaj, boʻyash-pardozlash va dizaynerlik sohalarida amaliy ilmiy-tadqiqotlar olib borish metodikasi va amaliyotiga oʻrgatishni tashkillashtirish; davlat va xalqaro oʻquv hamda tadqiqot dasturlari asosida, respublika yosh olimlarini jalb etgan holda, mamlakatimiz va xorijiy tashkilotlarning, shu jumladan ilmiy va taʼlim muassasalarining buyurtmanomalari asosida Texnopark faoliyatining tegishli yoʻnalishlari boʻyicha ilmiy tadqiqotlar olib borish; materialshunoslik, boʻyash-pardozlash ishlab chiqarishi, gazlamalar va kiyim-kechaklarning yangi dizaynini yaratish, shu jumladan ilgʻor axborot-kommunikatsiya texnologiyalari, energiya va resurslarni tejaydigan texnologiyalardan foydalangan holda tadqiqot ishlari olib borish; xorijiy professor-oʻqituvchilar rahbarligida oliy malakali ilmiy va ilmiy-pedagog kadrlar tayyorlashni taʼminlash; yuqori texnologiyali buyumlar ishlab chiqarishni tashkil etish hamda innovatsion xizmatlar koʻrsatish uchun shart-sharoit va imkoniyatlar yaratish; yengil va toʻqimachilik sanoati yoʻnalishlari boʻyicha mahalliy va chet el tashkilotlari muhandis-texnik xodimlari hamda mutaxassislarining malakasini oshirish va ularni qayta tayyorlashda koʻmaklashish; ilgʻor koreys hamda boshqa xorijiy investorlarni jalb etish va ragʻbatlantirish. 3. Belgilab qoʻyilsinki, texnopark davlat muassasasi shaklidagi yuridik shaxs maqomida tashkil etiladi, Oʻzbekiston Respublikasi Oliy va oʻrta maxsus taʼlim vazirligi uning muassisi hisoblanadi. 4. Quyidagilar: Toshkent toʻqimachilik va yengil sanoat instituti huzuridagi Oʻzbek-Koreya Oʻquv-amaliy toʻqimachilik texnoparkining xodimlari umumiy soni 22 nafardan iborat tuzilmasi 1-ilovaga muvofiq; Toshkent toʻqimachilik va yengil sanoat instituti huzuridagi Oʻzbek-Koreya Oʻquv-amaliy toʻqimachilik texnoparki Vasiylik kengashining tarkibi 2-ilovaga muvofiq tasdiqlansin. Vasiylik kengashiga, zarur hollarda, texnopark tuzilmasiga xodimlarning tasdiqlangan soni doirasida oʻzgartirishlar kiritish huquqi berilsin. Texnopark zimmasiga yuklangan vazifalarni bajarish uchun unga shartnoma asosida mamlakatimiz hamda chet ellik yetakchi mutaxassislar va ekspertlarni, ilmiy hamda taʼlim muassasalari olimlari va oʻqituvchilarini jalb etish huquqi berilsin. 5. Quyidagilar belgilansin: texnoparkda ishlash uchun jalb etiladigan xorijiy pedagog va ilmiy xodimlarni Koreya tomoni belgilaydi; texnoparkning faoliyat koʻrsatishi uchun chet eldan jalb etiladigan pedagog va ilmiy xodimlarning ish haqi miqdorlari Vasiylik kengashi tomonidan Koreya universitetlari stavkalari darajasida tasdiqlanadi hamda ularning xohishiga koʻra milliy valyutada yoki xorijdagi hisobvaraqlariga oʻtkazgan holda chet el valyutasida toʻlanadi. mahalliy pedagog va ilmiy xodimlarning lavozim maoshlari budjet mablagʻlari hisobiga fundamental, amaliy tadqiqotlar hamda innovatsion ishlarning davlat ilmiy-texnikaviy dasturlarini amalga oshirishda qatnashayotgan ilmiy-tadqiqot muassasalari ilmiy va rahbar xodimlarining bazaviy maoshlari miqdorlariga tenglashtiriladi; texnoparkni barpo etish loyihasining amalga oshirilishi uchun Koreya tomonidan Koreya texnologiyalarni rivojlantirish instituti hamda Koreya sanoat texnologiyalari instituti, Oʻzbekiston tomonidan esa — “Oʻztoʻkimachiliksanoat” Uyushmasi va Toshkent shahar hokimligi masʼul ijrochi organ hisoblanadi; texnoparkni joriy taʼminlash, uni asbob-uskunalar, tashkiliy texnika va mebel bilan jihozlash, shu jumladan Koreya tomoni jalb etadigan boʻlimlar va laboratoriyalarning rahbarlari, oʻqituvchilar va tadqiqotchi olimlarning mehnatiga haq toʻlash Koreya Respublikasi Hukumatining 2019-yilgacha begʻaraz texnik koʻmagi mablagʻlari, texnoparkning tuziladigan shartnomalarga muvofiq tadqiqotlar oʻtkazishdan olinadigan daromadlari hamda qonun hujjatlarida taqiqlanmagan boshqa mablagʻlar hisobidan amalga oshiriladi. 6. Toshkent shahar hokimligi 10 kun muddatda qurilish maydonchasini tayyorgarlik ishlari nihoyasiga yetkazilishini hisobga olgan holda muhandislik-kommunikatsiya va yoʻl-transport infratuzilmasi bilan taʼminlasin, shuningdek texnopark hududidan boshqa obyektlarga tegishli muhandislik kommunikatsiyalari demontaj qilinib olib ketilgandan soʻng tutash hududlarni obodonlashtirsin va koʻkalamzorlashtirsin. 7. Quyidagilar: texnoparkni qurish, obyektni texnologik uskunalar bilan jihozlash, oʻqitish hamda boshqa sarf-xarajatlar — Koreya Respublikasi Hukumatining begʻaraz texnik koʻmagi mablagʻlari hisobidan; loyiha-smeta hujjatlarini tayyorlash va texnopark obyektlariga tortib kelinayotgan muhandislik tarmoqlari ustidan texnik nazorat oʻrnatish boʻyicha sarf-xarajatlar — Oʻzbekiston Respublikasi Oliy va oʻrta maxsus taʼlim vazirligi huzuridagi Oliy taʼlim muassasalarini rivojlantirish jamgʻarmasi mablagʻlari hisobidan moliyalashtirish manbalari etib belgilansin. 8. Oʻzbekiston Respublikasi Oliy va oʻrta maxsus taʼlim vazirligi, Adliya vazirligi bir oy muddatda texnopark ustavi tasdiqlanishini va belgilangan tartibda uning davlat roʻyxatiga olinishini taʼminlasin. 9. “Oʻztoʻkimachiliksanoat” Uyushmasi hamda Oʻzbekiston Respublikasi Oliy va oʻrta maxsus taʼlim vazirligi: Oʻzbekiston Respublikasi Investitsiyalar boʻyicha davlat qoʻmitasi bilan birgalikda Koreya Respublikasi Hukumatining begʻaraz texnik koʻmagi mablagʻlarini jalb etish uchun belgilangan tartibda barcha zarur tartib-taomillar bajarilishini taʼminlasin; ikki hafta muddatda mazkur loyihani amalga oshirish rejasini ishlab chiqsin, uning amalda bajarilish holatini, shu jumladan qurilish, asbob-uskunalar yetkazib berish va oʻrnatish, xodimlarni oʻqitish borasidagi holatni har chorakda koʻrib chiqsin; Koreya Respublikasi Hukumatining begʻaraz koʻmagi mablagʻlaridan samarali va maqsadli foydalanilishini taʼminlasin. 10. Texnopark qurilishi boʻyicha: Koreya tomonidan Koreya sanoat texnologiyalari instituti, Oʻzbekiston tomonidan — Toshkent shahar hokimligining “Yagona buyurtmachi xizmati” injiniring kompaniyasi” DUK — buyurtmachi etib; Koreyaning “KIONEON ARCNITECTURE” (Koreya Respublikasi) loyiha kompaniyasi “URBAN ARCNITECTURE” (Toshkent shahri) loyiha tashkiloti bilan hamkorlikda — bosh loyiha tashkiloti etib; “IL KWANG Engineering & Construction Co.Ltd” (Koreya Respublikasi) kompaniyasi — bosh pudrat tashkiloti etib belgilansin. 11. Quyidagilar 2023-yilning 1-yanvarigacha: texnopark — barcha turdagi soliqlar va davlat maqsadli jamgʻarmalariga majburiy ajratmalar toʻlashdan; loyihani amalga oshirishda ishtirok etuvchi koreys norezident- kompaniyalari — yuridik shaxslarning foyda soligʻi toʻlashdan; loyihani amalga oshirishda ishtirok etuvchi xorijiy norezident mutaxassislar — texnopark faoliyati doirasida olingan daromadlar boʻyicha jismoniy shaxslarning daromad soligʻini toʻlashdan ozod qilinsin. 12. Maʼlumot uchun qabul qilinsinki, qonun hujjatlariga muvofiq loyihani amalga oshirish doirasida begʻaraz texnik koʻmak mablagʻlari hisobiga olib kelinadigan hamda sotib olinadigan uskunalar, materiallar, adabiyotlar, ishlar va xizmatlar bojxona toʻlovlari toʻlashdan (bojxonada rasmiylashtirish uchun yigʻimlardan tashqari), shuningdek qoʻshilgan qiymat soligʻidan ozod qilinadi. 13. Oʻzbekiston Respublikasi Tashqi ishlar vazirligi “Oʻztoʻkimachiliksanoat” Uyushmasi hamda Oliy va oʻrta maxsus taʼlim vazirligining buyurtmanomalariga binoan texnoparkdagi ishlarga jalb etiladigan xorijiy mutaxassislarga konsullik va boshqa yigʻimlarni undirmagan holda kirish vizalarini rasmiylashtirishni taʼminlasin. 14. Oʻzbekiston Respublikasi Ichki ishlar vazirligi “Oʻztoʻkimachiliksanoat” Uyushmasi hamda Oliy va oʻrta maxsus taʼlim vazirligining buyurtmanomalariga binoan texnoparkdagi ishlarga jalb etiladigan xorijiy mutaxassislarga davlat boji undirmasdan koʻp martalik vizalar berilishini va ularning muddati uzaytirilishini, shuningdek ularning Oʻzbekiston Respublikasida vaqtincha roʻyxatdan oʻtkazilishini va uning muddati uzaytirilishini taʼminlasin. 15. Oʻzbekiston Respublikasi Mehnat vazirligi “Oʻztoʻkimachiliksanoat” Uyushmasi hamda Oliy va oʻrta maxsus taʼlim vazirligining buyurtmanomalariga binoan loyihani amalga oshirishda ishtirok etuvchi yuqori malakali xorijiy mutaxassislarni belgilangan tartibda Oʻzbekiston Respublikasiga jalb etishga ruxsatnomalar berishni (uzaytirishni), shuningdek mazkur xorijiy fuqarolarga Oʻzbekiston Respublikasi hududida mehnat faoliyati bilan shugʻullanish huquqiga tasdiqnoma berishni (uzaytirishni) taʼminlasin. 16. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin. 1. I.U. Xaydarov — “Oʻztoʻkimachiliksanoat” Uyushmasi raisi, Vasiylik kengashi raisi 2. R.S. Kasimov — oliy va oʻrta maxsus taʼlim vaziri, Vasiylik kengashi raisi oʻrinbosari 3. Li Sung Il (Lee Sung IL) — Koreya sanoat texnologiyalari instituti (KITECN) prezidenti 4. S.Z. Yunusov — Toshkent toʻqimachilik va yengil sanoat instituti rektori 5. A.A. Sultonov — “Oʻzpaxtasanoat” AJ boshqaruvi raisining oʻrinbosari 6. J.T. Mirzamaxmudov — “Oʻzkimyosanoat” AJ boshqaruv raisi oʻrinbosari 7. Sh.Sh. Sheraliyev — “Oʻzbekcharmpoyabzali” uyushmasi boshqaruv raisi oʻrinbosari 8. R.A. Gulyayev — “Paxtasanoatilmiy markazi” AJ bosh direktori